Az újságírók szerint is C. Ronaldo a legjobb
Az angol szakírók a portugál Cristiano Ronaldót választották az év játékosának. A Manchester United portugál labdarúgójának ez idén már a harmadik elismerése.
Az angol Hivatásos Labdarúgók Szövetsége (PFA) után a szigetországi újságírók is Cristiano Ronaldót, a Manchester United portugál támadóját választották az Év játékosának. A sportággal foglalkozó lapírók szövetségének (FWA) 60. szavazásán a fiatal klasszis Didier Drogbát, a Chelsea csatárát, illetve csapattársait, Ryan Giggset és Paul Scholest előzte meg.

Megbocsájtó angolok

"Nagyon boldog vagyok, hogy elnyertem ezt a jelentős díjat, igazi megtiszteltetés ez számomra" - mondta Ronaldo, aki úgy tűnik hamar túltette magát a szerdai Milan elleni vereségen, amely csapatának a búcsút jelentette az idei BL-elődöntőben.

Az FWA elnöke szerint az elismerés azt is mutatja, hogy Angliában az emberek túl tudnak lépni személyes sérelmeiken. C. Ronaldo a tavalyi világbajnokság negyeddöntője után valóságos közellenséggé vált az országban, mert tulajdonképpen ő állíttatta ki Wayne Rooneyt, manchesteri éktársát a Portugália-Anglia mérkőzésen.

Idei harmadik díja

"Megérdemelten nyerte a szavazást, amelyet az ebben a szezonban remeklő Manchester United játékosai uraltak" - mondta Paul Hetherington, hozzátéve, hogy szokatlan módon összesen tizenkét futballista kapott szavazatot.

Ronaldo ezzel kevesebb mint egy hónap alatt mind a három jelentős díjat besöpörte Angliában, ugyanis a PFA nem csak az Év játékosának választotta meg korábban, hanem a legjobb fiatal futballista díját is neki adta.

Mourinho azért megtalálta

Tehetségét jelzi, hogy szerette volna megszerezni a Barcelona és a Real Madrid is, azonban ő kitart Manchester mellett, és 2012-ig marad az Old Traffordon. Ugyanakkor a Chelsea menedzsre, José Mourinho élesen kritizálta, véleménye szerint színészkedései miatt sohasem fogja elérni azt, amit a képességi alapján elérhetne.
Futball Sport